Source: https://www.zsss.si/zakaj-ustavno-sodisce-republike-slovenije-zavlacuje-z-odpravo-krivice-4/
Timestamp: 2020-06-02 08:03:46+00:00
Document Index: 5670230

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ']

»Zakaj Ustavno sodišče Republike Slovenije zavlačuje z odpravo krivice?« - Zveza svobodnih sindikatov Slovenije
Domov > Novice > ZSSS aktualno > »Zakaj Ustavno sodišče Republike Slovenije zavlačuje z odpravo krivice?«
»Zakaj Ustavno sodišče Republike Slovenije zavlačuje z odpravo krivice?«
Na novinarski konferenci Zveze svobodnih sindikatov Slovenije (ZSSS) in Sindikata delavcev trgovine Slovenije (SDTS) v petek, 26. 2. 2016, sta predsednik ZSSS, mag. Dušan Semolič, in sekretar SDTS, mag. Ladi Rožič, spregovorila o nerazumno dolgotrajnem odločanju ustavnega sodišča v zvezi z oceno ustavnosti 4. in 5. člena zakona o pokojninskem in invalidskem zavarovanju (ZPIZ-2), ki prostovoljnih vključitev v obvezno pokojninsko zavarovanje ne upošteva več kot pokojninsko dobo brez dokupa. Pridružil se jima je tudi sekretar Sindikata upokojencev Slovenije (SUS), Miloš Mikolič, ki je potrdil, da mora ustavno sodišče odreagirati takoj.
ZSSS in SDTS sta 22. oktobra 2013 na ustavno sodišče vložila zahtevo o presoji ustavnosti, lani jima je sledila tudi varuhinja človekovih pravic. Kljub temu na tisoče ljudi še vedno zaman čaka, da se ustavno sodišče odloči, ali je določna ZPIZ-2 ustavna ali ne.
Gre za člen zakona, ki grobo posega v že pridobljene pravice ljudi. To pravico so v glavnem uporabili ljudje, ki so v stečajih izgubili delo, ki so bili upravičeni do denarne socialne pomoči ali so bili prijavljeni na zavodu za zaposlovanje. S plačevanjem 57 do 60 evrov prispevkov mesečno, kar je bil takrat dobršen del njihovih prihodkov, so ljudje računali na polno pokojnino, je poudaril predsednik ZSSS.
Dodal je, da je ta inštitut je uporabilo okoli 24 tisoč ljudi. Nekateri od njih so imeli srečo in so dobili delo za polni delovni čas, nekateri pa ponovno le za skrajšani delovni čas in so si zopet morali plačevali prispevke do polnega delovnega časa, zato o točni številki oškodovancev ni moč govoriti. »Lahko rečemo le – na tisoče ljudi se čuti ogoljufane! Prispevki so bili plačani, danes pa so ljudje brez pravic in tudi brez pravice do povračila že vplačanih prispevkov! Gre za sistemsko tatvino,« je poudaril Semolič.
Dodal je, da je sodišče zadevo že štirikrat obravnavalo, odločitve pa ni. Mnogim se je zato za tri leta podaljšal čas dela, saj se vplačevano obdobje prispevkov ne računa v pokojninsko dobo, prav tako bodo za mnoge pokojnine bistveno nižje.
Prepričani smo, da bi moralo ustavno sodišče delati v skladu z nekimi razumnimi roki, dve leti in pol za eno odločitev pač ne more biti razumni rok! Sploh glede na to, za koliko ljudi gre in kako ogroženi ti ljudje so, je prepričan Semolič in ponovil, da od ustavnega sodišča zahtevamo, da odloči takoj. »V kolikor bo sodišče odločilo v škodo ljudi, bomo šli na Evropsko sodišče. Verjamemo namreč, da je pravica na strani ljudi in da jo bomo dosegli,« je še dodal.
Ladi Rožič, sekretar SDTS, je povedal, da jih člani kličejo prav vsak dan in zahtevajo, da se zadeva reši. »Ljudje nas pozivajo na demonstracije, ljudje zahtevajo – odločitve, saj ne vedo, kaj naj storijo. Naj se upokojijo in pristanejo na 18 odstotkov nižjo pokojnino ali naj še naprej čakajo? Koliko časa še,« se je vprašal.
Ta tematika je za naš sindikat in naše člane še posebej pomembna, saj je v naših vrstah veliko ljudi, ki so bili s spremembo ZPIZ-2 prizadeti, je pojasnil. V kriznih obdobjih se je namreč v trgovini število zaposlenih zmanjšalo s 112.000 na 95.000. Na zavodu za zaposlovanje so jim svetovali, naj po končanem prejemanju nadomestila za brezposelne plačujejo te prispevke, zdaj pa država prav teh prispevkov ne upošteva. Podobna zgodba so zaposleni iz Lidla, Hoferja, ki delajo 25 – 29 ur na teden, kar je poslovni model teh podjetij, ob tem pa so seveda plačevali prispevke za polno pokojninsko dobo.
»Sploh me ne čudi, da je večina Slovencev razočarana nad delom pravosodja in delom ustavnega sodišča. Tako mečkanje vpliva na delo, življenje in zdravje ljudi. Očitno v tej državi nismo vsi enaki pred zakonom in se prednostno odloča le za določene – elite, ne pa za nas, navadne ljudi,« je še dodal sekretar SDTS Rožič.